Rozsudok Súdneho dvora (deviata komora) z 11. júla 2024 (návrh na začatie prejudiciálneho konania, ktorý podal Landgericht Hannover – Nemecko) – MK/WB
[vec C-461/221, MK (Opatrovník z povolania)]
(Návrh na začatie prejudiciálneho konania – Ochrana fyzických osôb pri spracúvaní osobných údajov – Nariadenie (EÚ) 2016/679 – Článok 2 ods. 2 písm. c) – Pôsobnosť – Vylúčenia – Výlučne osobná alebo domáca činnosť – Článok 4 bod 7 – Prevádzkovateľ – Bývalý opatrovník, ktorý plnil svoje úlohy v rámci výkonu povolania – Článok 15 – Prístup osoby zverenej do starostlivosti opatrovníka k údajom, ktoré zhromaždil tento bývalý opatrovník počas plnenia svojich úloh)
Jazyk konania: nemčina
Vnútroštátny súd, ktorý podal návrh na začatie prejudiciálneho konania
Landgericht Hannover
Účastníci konania pred vnútroštátnym súdom
Žalobca: MK
Žalovaný: WB
Výrok rozsudku
Článok 4 bod 7 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov),
sa má vykladať v tom zmysle, že:
bývalého opatrovníka, ktorý plnil svoje úlohy v rámci výkonu svojho povolania v prípade osoby zverenej do jeho starostlivosti, treba považovať za „prevádzkovateľa“ v zmysle tohto ustanovenia, pokiaľ ide o spracúvanie osobných údajov, ktoré má k dispozícii a ktoré sa týkajú tejto osoby, a že takéto spracúvanie musí byť v súlade so všetkými ustanoveniami tohto nariadenia, najmä s jeho článkom 15.
____________
1 Ú. v. EÚ C 398, 17.10.2022.